הדרך מפתח-תקווה לכפר-סירקין / אריה מאור > Kfar Sirkin - כפר סירקין
צפיה במאמר
יום שישי 01 מאי 2009
הדרך מפתח-תקווה לכפר-סירקין / אריה מאור
By @ 21:07 :: 7051 Views
הדרך בהווה
המבקש להגיע ממרכז פתח-תקווה לכפר-סירקין בהווה, יכול לבור לו דרכים שונות, באמצעותן יגיע לכביש לוד ודרכו לכביש הגישה לכפר, שראשיתו בצומת סירקין והוא משמש כביש גישה להדר גנים ולעמישב. לא כך היה בעבר. על-כך ידובר בסקירה שלהלן.
מקורות הסקירה הם זכרונות וידע אישי של הכותב וספר יובל כפר סירקין, שיצא לאור בשנת 1993. נספחים לסקירה צילומי מפות: 1:20.000 מעודכנת לשנת 1934 , 1:50.000 מעודכנת לשנת 1934 , 1:20.000 מעודכנת לשנת 1941 ו- 1:50.000 מעודכנת לשנת 1942 . כן מצורפים עותקי מסמכים הנוגעים לנושא.
השנה 1933 . פועלים שחיו ועבדו בפתח-תקווה, שאפו לעבור להתיישבות חקלאית. בסיוע ההסתדרות הם התארגנו לקבוצה שבקשה להקים "מושב עובדים להתיישבות חקלאית" בסביבות פתח-תקווה. המושב נועד להיקרא "כפר נחמן סירקין" על-שם אבי הציונות הסוציאליסטית (1868 – 1924 ).
במהלך ההתגבשות איתרו החברים את השטח להקמת המושב, כברת-ארץ בת 1050 דונם מזרחית לפתח-תקווה, באדמות אבו-נפיש ואל-חידף. אדמות אלו היו שייכות לכפרים הערביים אל-מזירה שמדרום-מזרח ופג'ה במערב, בקרבת עין-גנים. הקרקעות נרכשו מידי בעליהן ובשנת 1935 הוחל בהכנות להקמת היישוב. כבר אז עלתה שאלת הדרך מפתח-תקווה לכפר. בראשית אפריל 1936 התיישבו, כידוע, המשפחות הראשונות.
המתיישבים היו אמורים להקים "משקי-עזר", ולהתקיים על שילוב משק חקלאי בעבודת-חוץ בפתח-תקווה וסביבותיה. מכאן – הקשר עם פתח-תקווה היה צורך של יום-יום וכורח קיומי. גם חברים ששאפו להתקיים על החקלאות בלבד, נאלצו להסתייע בעבודת-חוץ עד ביסוס המשק.
קשרי תחבורה הם צורך קיומי לכל יישוב, על אחת כמה וכמה ליישוב ככפר-סירקין, בנסיבות שתוארו.
הבנת בעיות הדרכים לכפר מחייבות התמצאות במרחב ובאזור והכרת התקופה. על אלה ידובר בסעיף הבא: האזור באותם ימים.